เลือกหุ้น Defensive ภาวะศก.ไม่กระทบCPALL โตต่อเนื่องถึงปีหน้า เป้า 55 บ.
โบรกฯยังเห็นการเติบโตของ CPALL คาดกำไรขยายตัวต่อเนื่องในช่วงที่เหลือของปี 58 ถึงปี 59
2 ต.ค. 2558

บล.ดีบีเอส วิคเคอร์ส (ประเทศไทย) ระบุในบทวิเคราะห์ (2 ต.ค.) แนะนำหุ้นบริษัท ซีพี ออลล์ จำกัด (มหาชน) หรือ CPALL (ราคาพื้นฐาน 55 บาท) ธุรกิจ Defensive โดยถูกกระทบจากปัญหาเศรษฐกิจซบเซาจำกัด เนื่องจากจำหน่ายสินค้าจำเป็นอุปโภคบริโภคในชีวิตประจำวัน และสินค้ามีราคาต่อหน่วยไม่สูง นอกจากนั้นยังมีการกระจายความเสี่ยงเรื่องทำเลที่ตั้งสาขาที่ดี เพราะมีสาขามากขึ้น 8,500 แห่งกระจายอยู่ทั่วประเทศไทย และมีแผนเปิดสาขาใหม่ 600-700 แห่งต่อปี การขยายสัดส่วนรายได้จากสินค้าอาหารพร้อมรับประทานช่วยให้บริษัทมีอัตรากำไรจากการดำเนินงานดีขึ้น
งวด 6 เดือนแรกของปี 58 รายได้บริษัทเติบโต 10% จากช่วงเดียวกันในปีก่อน แต่กำไรสุทธิขยายตัว 32% นับว่าแข็งแกร่งและเห็นได้ว่าบริษัทประสบความสำเร็จในการลดต้นทุนและภาระดอกเบี้ยจ่ายทำให้กำไรเติบโตได้ดีกว่ารายได้อย่างมีนัยสำคัญ ทั้งนี้ความสำเร็จของการทำธุรกิจไม่ได้มาจากการเพิ่มรายได้เท่านั้น การลดต้นทุนและค่าใช้จ่ายก็เป็นสิ่งที่สำคัญมากด้วยเช่นกัน
กระแสเงินสดจากการดำเนินงานดีมาก เพราะขายสินค้าและบริการเป็นเงินสด ขณะที่บริษัทได้เครดิตเทอมจากซับพลายเออร์ (ณ สิ้นมิ.ย.58 บริษัทมีลูกหนี้การค้าเพียง 704 ล้านบาทเท่านั้น ขณะที่เจ้าหนี้การค้าถึง 5.27 หมื่นล้านบาท คิดเป็นระยะเวลาหมุนเวียนของเจ้าหนี้ประมาณ 2 เดือน) ในงวด 6 เดือนแรกของปี 58 บริษัทมีกระแสเงินสดจากการดำเนินงาน 1 หมื่นล้านบาท ขณะที่การลดสัดส่วนถือหุ้น MAKRO จะช่วยให้บริษัทมีภาระดอกเบี้ยจ่ายน้อยลง (นำเงินจากการขายไปชำระหนี้) และอาจจะมีกำไรจากการขายหุ้น MAKRO ด้วย
ด้าน Valuation หากพิจารณาจาก P/Operating CF ปี 58 พบว่าจะอยู่ที่ 22 เท่า ซึ่งอยู่ในเกณฑ์ที่ไม่สูงมากเมื่อเทียบกับการเติบโตของบริษัทที่มาจากการเพิ่มขึ้นของยอดขายและมาร์จิ้นในสาขาเดิม (อันเกิดจากการปรับ Product Mixed และต้นทุนคงที่ต่อหน่วยต่ำลง หรือที่เรียกว่ามี Economy of Scales) และการเปิดสาขาใหม่เพิ่มทุกๆปี
ในเชิงกลยุทธ์ แนะนำซื้อลงทุน โดยยังเห็น Growth Potential ของ CPALL ล่าสุดบริษัทได้จับมือกับบริษัททรีซิกตี้ไฟว์ (TSF) โดยให้เช่าพื้นที่บริเวณร้าน 7-11 เพื่อติดป้ายโฆษณาเป็นเวลา 3 ปี นับตั้งแต่ 1 ต.ค.58 โดยจะมีรายได้ค่าเช่าสำหรับเฟสที่ 1 และค่าสิทธิประโยชน์ตลอดอายุสัญญาเช่าเท่ากับ 308.73 ล้านบาท ซึ่งคิดเป็น 2.4% ของคาดการณ์กำไรสุทธิปี 58 ซึ่งฝ่ายวิจัยคาดการณ์กำไรสุทธิปี 58 เติบโต 28% และขยายตัวต่อ 22% ในปี 59 ให้ราคาตามปัจจัยพื้นฐาน 55 บาท